**DĖL LEIDIMO IŠNUOMOTI SAVIVALDYBĖS TURTĄ VIEŠO KONKURSO BŪDU**

2020 m. balandžio 24 d. Nr. TS-

Rokiškis

Vadovaudamasi Lietuvos Respublikos vietos savivaldos įstatymo 16 straipsnio 2 dalies 26 punktu, Lietuvos Respublikos valstybės ir savivaldybių turto valdymo, naudojimo ir disponavimo juo įstatymo 12 straipsnio 1 dalimi, 15 straipsniu, Rokiškio rajono savivaldybės tarybos 2019 m. rugsėjo 27 d. sprendimu Nr. TS-205 „Dėl Rokiškio rajono savivaldybės ilgalaikio materialiojo turto viešo nuomos konkurso ir nuomos ne konkurso būdu organizavimo tvarkos aprašo patvirtinimo“ patvirtintu Rokiškio rajono savivaldybės ilgalaikio materialiojo turto viešo nuomos konkurso ir nuomos ne konkurso būdu organizavimo tvarkos aprašu, Rokiškio rajono savivaldybės taryba

n u s p r e n d ž i a:

* 1. Leisti išnuomoti viešo konkurso būdu:
  2. 5 (penkeriems) metams nuo 2020 m. liepos 2 d. Rokiškio rajono savivaldybei nuosavybės teise priklausančias 48,68 kv. m patalpas, esančias negyvenamosiose patalpose – parduotuvėje (pažymėtas nr. 1/2 4-1 (1,1 kv. m iš 2,2 kv. m), 4-3 (37,14 kv. m), 4-5 (10,44 kv. m) (unikalus Nr. 7392-6001-6019:0003, bendras negyvenamosios patalpos plotas – 103,44 kv. m), adresu Vytauto g. 4-4, Rokiškio m., nustatyti turto naudojimo paskirtį – prekybos, 1 kv. m nuomos kainą – 3 Eur per mėnesį.
  3. 5 (penkeriems) metams Rokiškio rajono savivaldybei nuosavybės teise priklausančias 18,88 kv. m patalpas, esančias administraciniame pastate (pažymėtas Nr. 1-5 ), (unikalus Nr. 7398-1014-0019, bendras pastato plotas – 366,17 kv. m.), adresu Vytauto a. 9, Pandėlys, Rokiškio r. sav., ir nustatyti turto naudojimo paskirtį – teikti ryšio paslaugas, 1 kv. m nuomos kainą – 1,20 Eur per mėnesį.

1. Pritarti savivaldybės turto, išdėstyto 1 punkte, nuomos sutarčių projektams (pridedama).
2. Įgalioti Rokiškio rajono savivaldybės administracijos direktorių organizuoti šio sprendimo 1 punkte nurodyto turto viešą nuomos konkursą ir pasirašyti su konkurso nugalėtoju turto nuomos sutartį bei perdavimo ir priėmimo aktą.

4. Sprendimą skelbti savivaldybės interneto svetainėje [www.rokiskis.lt](http://www.rokiskis.lt).

Šis sprendimas per vieną mėnesį gali būti skundžiamas Regionų apygardos administracinio teismo Kauno, Klaipėdos, Šiaulių ar Panevėžio rūmams Lietuvos Respublikos administracinių bylų teisenos įstatymo nustatyta tvarka.

Savivaldybės meras Ramūnas Godeliauskas

Kristina Tūskienė

Rokiškio rajono savivaldybės tarybai

**SPRENDIMO PROJEKTO „DĖL LEIDIMO IŠNUOMOTI SAVIVALDYBĖS TURTĄ VIEŠO KONKURSO BŪDU“ AIŠKINAMASIS RAŠTAS**

2020 m. balandžio 8 d.

Rokiškis

**Parengto sprendimo projekto tikslai ir uždaviniai.**

Leisti išnuomoti viešo konkurso būdu Rokiškio rajono savivaldybei nuosavybės teise priklausančias patalpas viešo maitinimo paslaugoms teikti.

**Šiuo metu esantis teisinis reglamentavimas.**

Lietuvos Respublikos vietos savivaldos įstatymas, Lietuvos Respublikos valstybės ir savivaldybių turto valdymo, naudojimo ir disponavimo juo įstatymas, Rokiškio rajono savivaldybės tarybos 2019 m. rugsėjo 27 d. sprendimu Nr. TS-205 patvirtintas Rokiškio rajono savivaldybės ilgalaikio materialiojo turto viešo nuomos konkurso ir nuomos ne konkurso būdu organizavimo tvarkos aprašas, Rokiškio rajono savivaldybės tarybos 2019 m. balandžio 26 d. sprendimu Nr. TS-109 patvirtintas Rokiškio rajono savivaldybės vardu sudaromų sutarčių pasirašymo tvarkos aprašas.

**Sprendimo projekto esmė.**

Rokiškio rajono savivaldybės nuosavybes teise priklausančiose patalpose – parduotuvėje, Vytauto g. 4-4, Rokiškio m., 2020 m. liepos 1 d. baigiasi 2006 m. birželio 20 d. sudaryta nuomos sutartis su UAB „Sidabrina“, buvo nuomojamos 46,68 kv. m bendro ploto patalpos skirtos prekybai naujomis prekėmis. Atsižvelgiant į tai, siūloma leisti organizuoti viešą savivaldybės turto nuomos konkursą ir numatyti patalpų naudojimo paskirtį – prekyba bei nustatyti pradinį nuompinigių dydį –3,00 Eur per mėnesį už 1 kv. m.

Rokiškio rajono savivaldybės nuosavybes teise priklausančiose patalpose 1999 m. kovo 5 d. buvo sudaryta 18,88 kv. m bendro ploto patalpų, esančių administraciniame pastate, Vytauto a. 9, Pandėlys, Rokiškio r. sav., turto nuomos sutartis su AB „Lietuvos telekomas“ (po reorganizacijos AB ,,Telia Lietuva“). Bendrovė šias patalpas naudojo ryšio paslaugų veiklai vykdyti. Sutartis nutraukta 2020 m. kovo 12 d. Atsižvelgiant į tai, siūloma leisti išnuomoti sprendimo projekte nurodytas patalpas viešo konkurso būdu, numatyti turto naudojimo paskirtį – ryšio paslaugoms teikti bei nustatyti pradinį nuomos mokesčio dydį – 1,20 Eur per mėnesį už 1 kv. m.

Preliminarios savivaldybės turto nuomos sutartys šiuo sprendimu teikiama savivaldybės tarybai pritarti.

**Galimos pasekmės, priėmus siūlomą tarybos sprendimo projektą:**

**teigiamos** – efektyvus savivaldybės turto naudojimas, įplaukos į savivaldybės biudžetą;

**neigiamos** – nebus.

**Kokia sprendimo nauda Rokiškio rajono gyventojams.**

Kokybiškos ryšio paslaugos.

**Finansavimo šaltiniai ir lėšų poreikis**.

Sprendimo įgyvendinimui reikalingos biudžeto lėšos (viešo konkurso paskelbimas vietos spaudoje) – vidutiniškai 30 Eur.

**Suderinamumas su Lietuvos Respublikos galiojančiais teisės norminiais aktais**

Projektas neprieštarauja galiojantiems teisės aktams.

**Antikorupcinis vertinimas.**

Teisės akte nenumatoma reguliuoti visuomeninių santykių, susijusių su Lietuvos Respublikos korupcijos prevencijos įstatymo 8 straipsnio 1 dalyje numatytais veiksniais, todėl teisės aktas nevertintinas antikorupciniu požiūriu.

Turto valdymo ir ūkio skyriaus vyriausioji specialistė Kristina Tūskienė